A Bizottság 388/92/EGK rendelete
(1992. február 18.)
a Franciaország tengerentúli megyéinek (FTM) gabonatermékekkel való ellátására irányuló különleges rendelkezések végrehajtására vonatkozó részletes szabályok megállapításáról és a várható ellátási mérleg meghatározásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel az egyes mezőgazdasági termékek tekintetében Franciaország tengerentúli megyéi javára egyedi intézkedések bevezetéséről szóló, 1991. december 16-i 3763/91/EGK tanácsi rendeletre [1] és különösen annak 2. cikke (6) bekezdésére,
mivel a 131/92/EGK bizottsági rendelet [2] megállapítja a Franciaország tengerentúli megyéinek (FTM) egyes mezőgazdasági termékekkel való ellátására vonatkozó különleges rendelkezések végrehajtásának közös, részletes szabályait;
mivel a legutóbb a 92/91/EGK rendelettel [3] módosított 3719/88/EGK bizottsági rendelet [4] megállapítja különösen a behozatali engedélyekre vonatkozó részletes szabályokat; mivel a legutóbb a 3562/91/EGK rendelettel [5] módosított 891/89/EGK rendelet [6] megállapítja a gabonaágazat sajátos kiegészítő és kivételes részletes szabályait;
mivel a gabonaágazat sajátos kereskedelmi gyakorlatának és a korpa kereskedelmének különleges jellege figyelembevétele céljából rendelkezni kell a 131/92/EGK rendelet rendelkezéseinek kiegészítésére, illetve az azoktól való eltérésre vonatkozó részletes szabályokról;
mivel a 3763/91/EGK rendelet 2. cikke szerint ki kell dolgozni az FTM-be irányuló gabonatermékekre vonatkozó várható ellátási mérleget; mivel ennek a mérlegnek lehetővé kell tennie a kérdéses termékek tervezett mennyiségeinek felcserélését, valamint ha szükségessé válik, a pénzügyi év során a takarmánygabona esetében rögzített teljes mennyiség növelését;
mivel rendelkezni kell arról, hogy a tagállamok jelöljék ki a behozatali engedélyek és a támogatási igazolások kiadására, valamint a támogatás iránti kérelmek és a kifizetések intézésére hatáskörrel rendelkező hatóságokat;
mivel rendelkezni kell az engedély és az igazolás iránti kérelmek benyújtásának ütemezéséről, valamint ezen kérelmek elfogadhatósági követelményeinek megállapításáról, különösen a biztosítékok letétbe helyezését illetően; mivel ezenkívül a behozatali engedélyek és támogatási igazolások érvényességi idejét az ellátási szükségletekhez és a hatékony kezelés követelményeihez igazodva kell rögzíteni, az FTM adott helyi körülményeinek figyelembevételével a támogatási igazolások esetében hosszabb érvényességi időtartam biztosításával;
mivel rendelkezni kell a Közösségből származó gabonatermékekkel való ellátáshoz nyújtott támogatásnak a kérdéses terméknek a támogatási igazolás benyújtásának hónapjában és az igazolás felhasználásának hónapjában érvényes küszöbára közötti különbség alapján történő kiigazításáról annak érdekében, hogy megakadályozzák a betakarítás előtt az olyan ellátásra vonatkozó kötelezettségvállalásokat, amelyek az új gazdasági évre nyújtott támogatásból részesülnek, valamint hogy figyelembe vegyék a gabonaágazatra jellemző gyakorlatot;
mivel az ellátási rendelkezések hatékony kezelésének biztosítása érdekében kiegészítő követelményeket kell meghatározni a biztosíték felszabadításához;
mivel az e rendeletben foglalt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
(1) A 3763/91/EGK rendelet 2. cikkének megfelelően a várható ellátási mérleg szerinti, a harmadik országokból származó behozatal esetében a behozatali vámok alóli mentességre vagy a közösségi támogatásra jogosult mennyiségeket a melléklet tartalmazza.
(2) A takarmánygabonára rögzített teljes mennyiség pénzügyi év során történő bárminemű növelésének sérelme nélkül az egyes szóban forgó gabonákra vonatkozóan rögzített mennyiségek legfeljebb 20 %-kal túlléphetők, amennyiben a teljes mennyiség is ennek megfelelően változik.
2. cikk
A tagállam kijelöli az illetékes hatóságot:
a) a 131/92/EGK rendelet 2. cikkében foglalt behozatali engedélyek kiadására;
b) az említett rendelet 3. cikkében foglalt támogatási igazolások kiadására; és
c) a támogatások kifizetésére az érintett piaci szereplők számára, valamint a biztosítékok kezelésére.
3. cikk
A 131/92/EGK rendelet rendelkezéseit megfelelően alkalmazni kell.
4. cikk
(1) Az engedély és igazolás iránti kérelmeket minden hónap első öt munkanapján kell benyújtani az illetékes hatóságoknak. Az engedély vagy igazolás iránti kérelmek csak akkor fogadhatók el, ha:
a) nem haladják meg az engedély iránti kérelem egyes benyújtási határidejekor rendelkezésre álló legnagyobb mennyiséget;
b) az engedély vagy igazolás iránti kérelmekre megállapított benyújtási határidő lejárta előtt igazolják, hogy az érintett fél letétbe helyezte a biztosítékot. A biztosíték összege tonnánként 25 ECU.
(2) Ha az engedélyeket és az igazolásokat egységes csökkentési együttható rögzítésének következményeként a kérelmezett mennyiségeknél kisebb mennyiségekre adják ki, akkor a piaci szereplők a csökkentési együttható rögzítésének időpontját követő egy munkanapon belül írásban visszavonhatják a kérelmeiket.
5. cikk
(1) A behozatali engedélyek érvényességi ideje a kibocsátásuk hónapját követő hónap utolsó napján jár le.
(2) A támogatási igazolások érvényességi ideje a kibocsátásuk hónapját követő második hónap utolsó napján jár le.
6. cikk
A támogatás összegét az adott gabona támogatási igazolása kérelmének benyújtása hónapjában és az igazolásba kerülő egyes bejegyzések hónapjában érvényes küszöbára közötti különbség alapján kell kiigazítani.
7. cikk
A biztosítékokat fel kell szabadítani, amennyiben:
a) az illetékes hatóság nem engedélyezte a kérelmet;
b) a piaci szereplő a 4. cikk (2) bekezdése szerint visszavonta a kérelmét;
c) igazolták az engedély vagy az igazolás felhasználásának megtörténtét; a biztosítékot ekkor az engedélyre vagy az igazolásra bejegyzett mennyiségek arányában kell felszabadítani;
d) igazolták, hogy az érintett termék felhasználásra alkalmatlanná vált, vagy vis maior következtében a művelet végrehajtása lehetetlen.
8. cikk
Ez a rendelet az Európai Közösségek Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1992. február 18-án.